Na osnovu čl. 7. Pravila za konsultacije u izradi pravnih propisa („Službeni glasnik BiH“, br.81/06,80/14, 81/16 i 5/17), a u skladu sa članom 5. Smjernica za provođenje pravila za konsultacije s javnošću u izradi pravnih propisa u Uredu koordinatora za reformu javne uprave, daje se:

## IZJAVA O SVRSI PRIPREME

## Akcionog plana reforme javne uprave u Bosni i Hercegovini

Ured koordinatora za reformu javne uprave u skladu sa članom III Odluke o uspostavi Ureda koordinatora za reformu javne uprave pri Kabinetu predsjedavajućeg Vijeća ministara Bosne i Hercegovine (Službeni glasnik BiH, br. 4/05, 33/07, 85/10, i 17/18), članom 8. stav 2 Odluke o imenovanju predstavnika institucija Bosne i Hercegovine u međuinstitucionalne radne strukture za izradu Strateškog okvira za reformu javne uprave u BiH 2016-2018. godina i zaključcima 155. sjednice Vijeća ministara BiH od 25.9.2018.godine, inicirao je i koordinirao pripremu Akcionog plana reforme javne uprave u Bosni i Hercegovini.

Akcioni plan za reformu javne uprave u skladu sa zahtjevima procesa strateškog planiranja, detaljnije razrađuje strateške ciljeve i mjere iz Strateškog okvira za reformu javne uprave 2018-2022. (Službeni glasnik BiH, br. 85/18). Dokument sadrži aktivnosti koje će biti provedene, rokove, pecizira odgovornost institucija za provedbu pojedinačnih aktivnosti, indikatore koji trebaju biti postignuti, te daje procjenu koštanja intervencija. Opšti cilj dokumenta je da posluži kao instrument za efikasnu provedbu planiranih reformskih ciljeva i mjera i dostizanje pokazatelja napretka procesa reforme javne uprave u narednom srednjoročnom periodu.

Sadržina Akcionog plana reforme javne uprave u potpunosti je usklađena sa zahtjevima procesa proširenja, uključujući i Mišljenje Komisije o zahtjevu za članstvo u Evropskoj uniji (Brisel, 29.05.2019, COM(2019) 261 final). Provedba planiranih aktivnosti doprinijeće rješavanju pitanja koja su prepoznata u Analitičkom izvještaju uz Mišljenje Komisije. Konačni cilj je povećati efikasnost, efektivnost, transparentnost, odgovornost, participativnost u javnoj upravi u Bosni i Hercegovini, te doprinijeti ugradnji načela dobrog upravljanja u sistem javne uprave u Bosni i Hercegovini, na svim nivoima vlasti obuhvaćenim planiranim aktivnostima, uključujući i dalju profesionalizaciju i depolitiaciju državne službe i koordiniran pristupom u kreiranju politika.

Ova izjava će biti objavljena na službenoj internet stranici Ureda koordinatora za reformu javne uprave i web portalu e-konsultacije.